นักลงทุน'ไม่ปลื้ม'ข้อมูลเศรษฐกิจ
ในสัปดาห์นี้ คาดว่าค่าเงินบาทจะเคลื่อนไหวอยู่ในกรอบ 30.6530.95 บาทต่อเหรียญสหรัฐ ทรงตัวจากช่วง 2 สัปดาห์ก่อน
1 ต.ค. 2555

โดย...นลิน ฉัตรโชติธรรม
ในสัปดาห์นี้ คาดว่าค่าเงินบาทจะเคลื่อนไหวอยู่ในกรอบ 30.65-30.95 บาทต่อเหรียญสหรัฐ ทรงตัวจากช่วง 2 สัปดาห์ก่อน โดยตลาดมีแนวโน้มรอดูสถานการณ์เศรษฐกิจโลก ก่อนกลับเข้าซื้อสินทรัพย์เสี่ยง แม้ว่ามาตรการทางการเงินที่เฟดและอีซีบีเร่งเข็นออกมาตั้งรับการชะลอตัวลงของเศรษฐกิจโลก จะส่งผลให้ราคาสินทรัพย์เสี่ยงปรับตัวขึ้นในช่วงต่อไป
ในสัปดาห์นี้ ตลาดมุ่งเน้นความสนใจไปที่การประกาศตัวเลขการจ้างงานของสหรัฐ รวมถึงดัชนีผู้จัดการฝ่ายจัดซื้อของภาคการผลิตและบริการของจีน (PMI) ส่วนการประชุมนโยบายการเงินของธนาคารกลางอังกฤษ ญี่ปุ่น และยูโรโซน น่าจะไม่มีปัจจัยใหม่ แต่ยังต้องจับตาความเห็นของผู้ดำเนินนโยบายว่าแนวโน้มเศรษฐกิจแย่ลงหรือดีขึ้น
ค่าเงินบาทในสัปดาห์ที่ผ่านมา เปิดที่ระดับ 30.81 บาทต่อเหรียญสหรัฐ ก่อนปรับตัวอ่อนค่าลงสู่ระดับ 31.05 ในวันพฤหัสบดี อ่อนค่าสุดในรอบ 2 สัปดาห์ เนื่องจากตลาดกลับมากังวลกับปัญหาหนี้ของสเปนอีกรอบ 
นอกจากนี้ นักลงทุนยัง “ไม่ค่อยปลื้ม” กับข้อมูลเศรษฐกิจของยูโรโซนที่ประกาศออกมาในสัปดาห์นี้ ส่งผลให้ความต้องการถือสินทรัพย์เสี่ยงลดลง จึงมีการขายทำกำไรทั้งสกุลเงิน หุ้นเอเชีย รวมถึงโภคภัณฑ์ เช่น ทองคำและน้ำมัน นอกจากนี้ เงินบาทยังได้รับแรงกดดันจากความต้องการซื้อเงินเหรียญสหรัฐของผู้นำเข้าในช่วงปลายเดือนด้วย
ระหว่างสัปดาห์ กระทรวงพาณิชย์ประกาศตัวเลขการส่งออกไทยเดือน ส.ค. ติดลบ 6.95% เทียบกับช่วงเดียวกันปีก่อน ทำให้การส่งออกในช่วง 8 เดือนยังต่ำกว่าปี 2554 ถึง 1.3% นอกจากนี้ สำนักงานเศรษฐกิจอุตสาหกรรมเผยดัชนีผลผลิตอุตสาหกรรมไทยหรือ MPI เดือน ส.ค. ลดลงต่อเนื่องเป็นเดือนที่ 3 และเมื่อเทียบกับช่วงเดียวกันปีก่อนหดตัวถึง 11.32% การประกาศตัวเลขทั้งสองกลุ่มสร้างความกังวลไม่น้อย สังเกตได้จากในช่วงนี้มีการพูดถึงความกังวลต่อแนวโน้มเศรษฐกิจไทยมากขึ้น อย่างไรก็ดี หลังจากที่สเปนเผยแผนลดการขาดดุลการคลังในปีหน้า ตลาดเพิ่มการถือครองสินทรัพย์เสี่ยงอีกครั้ง ส่งผลให้เหรียญสหรัฐต่อบาท วันศุกร์ร่วงลงไปที่ระดับ 30.76 (เวลาประมาณ 17.30 น.)
ค่าเงินยูโร ในสัปดาห์ที่ผ่านมา เปิดที่ระดับ 1.2979 เหรียญสหรัฐต่อยูโร แต่ปรับร่วงลงต่อเนื่อง หลังผลสำรวจความเชื่อมั่นภาคธุรกิจในเยอรมนีของสถาบัน Ifo ร่วงลงเป็นเดือนที่ 5 และดัชนีความเชื่อมั่นภาคธุรกิจของยูโรโซนเดือน ก.ย. ปรับลดลงต่ำสุดในรอบ 3 ปี นอกจากนี้ตลาดยังเริ่มกลับมากังวลต่อปัญหาหนี้และเศรษฐกิจของสเปน โดยธนาคารกลางสเปนให้ความเห็นว่าเศรษฐกิจอาจจะหดตัวต่อเนื่องในไตรมาส 3 ยิ่งไปกว่านั้นประชาชนสเปนและกรีซได้ออกมาประท้วงมาตรการตัดงบประมาณรอบใหม่ของรัฐบาล สร้างแรงกดดันต่อเสถียรภาพทางการเมืองของสองประเทศ 
ทั้งนี้ รัฐบาลกรีซกล่าวว่าอาจต้องขอเงินช่วยเหลืออีก 1.3-1.5 หมื่นล้านยูโรเพื่อลดปัญหาสภาพคล่องระยะสั้นของรัฐบาล ในช่วงวันพฤหัสบดี เงินยูโรร่วงลงแตะระดับ 1.2834 เหรียญสหรัฐต่อยูโร ซึ่งเป็นระดับต่ำสุดตั้งแต่วันที่ 12 ก.ย. ก่อนดีดตัวขึ้นอีกครั้งหลังสเปนประกาศมาตรการรัดเข็มขัดแผนที่ 5 ซึ่งจะส่งผลให้การขาดดุลงบประมาณลดลงสู่ระดับ 4.5% ต่อ GDP ในปี 2556 เทียบกับปีนี้ที่ 6.3% ส่งผลให้นักลงทุนมีความกังวลน้อยลง ณ วันศุกร์ ยูโรต่อเหรียญสหรัฐ อยู่ที่ระดับ 1.2939 (เวลาประมาณ 17.30 น.)
ค่าเงินเยน ในสัปดาห์ที่ผ่านมา เปิดที่ระดับ 78.12 เยนต่อเหรียญสหรัฐ ก่อนปรับแข็งค่าขึ้นต่อเนื่องจากความไม่แน่นอนของเศรษฐกิจโลกส่งผลให้นักลงทุนต้องการถือเงินเยนมากขึ้นในฐานะสินทรัพย์ค่อนข้างปลอดภัย โดยในวันศุกร์เงินเยนแตะระดับ 77.46 ซึ่งสูงกว่าระดับต่ำสุดในรอบ 7 เดือนที่ 77.11 เพียงเล็กน้อย ในช่วงสัปดาห์นี้ ข้อพิพาทระหว่างญี่ปุ่นและจีนเรื่องเกาะในทะเลจีนตะวันออกมีความรุนแรงเพิ่มมากขึ้นและอาจกระทบต่อการท่องเที่ยวและการส่งออกของทั้งสองประเทศ 
ทั้งนี้ บริษัทผู้ผลิตรถยนต์ของญี่ปุ่นที่ตั้งอยู่ในจีนหลายบริษัทประกาศระงับการผลิตในเดือน ต.ค. ลง เพราะเป็นห่วงอุปสงค์ในจีนที่อาจปรับลดลงมาก ในช่วงต่อไป ตลาดคาดว่ารัฐบาลญี่ปุ่นจะนำเรื่องการแข็งค่าของเงินเยนเข้าหารือกับประเทศเศรษฐกิจขนาดใหญ่ในการประชุม G7 วันที่ 11 ต.ค. โดยต้องติดตามว่าจะมีการร่วมมือกันกดดันให้เงินเยนอ่อนค่าลงเพื่อช่วยเหลือการส่งออกของญี่ปุ่นหรือไม่ ณ วันศุกร์ เหรียญสหรัฐต่อเยน อยู่ที่ระดับ 77.65 (เวลาประมาณ 17.30 น.)
สัปดาห์ก่อน อัตราผลตอบแทนพันธบัตรรัฐบาลไทยอายุ 2 ปี 5 ปี และ 10 ปี ปิดตลาดที่ระดับ 3.17% 3.33% และ 3.59% ตามลำดับ ซึ่งเป็นการปรับลดลง 1bp 5bp และ 12bp ตามลำดับ เนื่องจากอัตราผลตอบแทนได้ปรับขึ้นสู่ระดับที่น่าสนใจช่วงสัปดาห์ก่อน และแผนการประมูลพันธบัตรรัฐบาลในไตรมาสแรกของปีงบประมาณ 2556 ที่ประกาศออกมา เผยว่าไม่มีการประมูลพันธบัตรรัฐบาลในช่วง 3 สัปดาห์แรก ทำให้ผู้เล่นในตลาดต้องเข้าซื้อพันธบัตรเพื่อเตรียมโพสิชันบางส่วนไว้